**Ministru kabineta 2020.gada 12.marta rīkojuma Nr.103 “Par ārkārtējās situācijas izsludināšanu” grozījumu sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma grozījuma projekta (turpmāk – projekts) mērķis ir papildināt Ministru kabineta 2020.gada 12.marta rīkojumu Nr.103 “Par ārkārtējās situācijas izsludināšanu”, ņemot vērā infekcijas slimības ietekmi un nepieciešamos papildus pasākumus ārkārtējās situācijas pārvarēšanai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Civilās aizsardzības un katastrofu pārvaldīšanas likuma 4.panta pirmās daļas 1.punkta "e" apakšpunktu, likuma "Par ārkārtējo situāciju un izņēmuma stāvokli" 4.pantu, 5.panta pirmo daļu un 6.panta pirmās daļas 1.punktu un otro daļu, 7.panta 1.punktu un 8.pantu, Epidemioloģiskās drošības likuma 3.panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā Pasaules veselības organizācijas 2020.gada 11.marta paziņojumu, ka Covid-19 ir sasniegusi pandēmijas apmērus, un pamatojoties uz Civilās aizsardzības un katastrofu pārvaldīšanas likuma 4.panta pirmās daļas 1.punkta "e" apakšpunktu, likuma "Par ārkārtējo situāciju un izņēmuma stāvokli" 4.pantu, 5.panta pirmo daļu un 6.panta pirmās daļas 1.punktu un otro daļu, 7.panta 1.punktu un 8.pantu, Epidemioloģiskās drošības likuma 3.panta otro daļu, lai noteiktu epidemioloģiskās drošības un citus pasākumus, Ministru kabinets ir izsludinājis ārkārtējo situāciju - Ministru kabineta 2020.gada 12.marta rīkojums Nr.103 “Par ārkārtējās situācijas izsludināšanu”, grozījumus.  **“2.1 Atbilstoši epidemioloģiskās situācijas attīstībai valstī,  veselības ministram ir tiesības:**  **2.11. ierobežot veselības aprūpes pakalpojumu sniegšanu, tajā skaitā ierobežot ārstniecības personas tiesības sniegt veselības aprūpes pakalpojumus vairākās ārstniecības iestādēs;”**  *Pamatojums - Minētās tiesību normas nepieciešamas, lai attīstoties epidemioloģiskajai situācijai un strauji pieaugot Covid-19 pacientu skaitam, nepieciešamības gadījumā varētu tikt pieņemti lēmumi attiecībā uz kādu veselības aprūpes pakalpojumu sniegšanu, tai skaitā ārstniecības personu piesaisti/novirzīšanu darbam kādā konkrētā ārstniecības iestādē.*  **“2.12. aizliegt zāļu vairumtirgotājam jebkādu Latvijas tirgum paredzētu zāļu eksportu uz trešajām valstīm, kā arī to zāļu izvešanu uz Eiropas Ekonomikas zonas valstīm, kuras minētas Zāļu valsts aģentūras tīmekļa vietnē publicētajā sarakstā.”;”**  *Pamatojums - Minētā tiesību norma nodrošinās nepieciešamo zāļu pieejamību Latvijas ārstniecības iestādēm, kā arī sabiedrībai (aptiekās)*  **“4.3. pārtraukt mācību procesa norisi klātienē visās izglītības iestādēs un nodrošināt mācības attālināti. Pārtraukt valsts centralizēto pārbaudījumu darbu norisi. Nodrošināt svešvalodu eksāmenu norisi laikposmā no 2020. gada 12. maija līdz 15. maijam. Par mācību procesa norisi militārajās izglītības iestādēs lēmumu pieņem aizsardzības ministrs. Par mācību procesa norisi iekšlietu sistēmas izglītības istādēs lēmumu pieņem iekšlietu ministrs. Sociālās korekcijas izglītības iestādei "Naukšēni" turpināt savu darbību. Bērniem, attiecībā uz kuriem laikposmā pēc ārkārtējās situācijas izsludināšanas ir pieņemts lēmums par audzinoša rakstura piespiedu līdzekļa – ievietošana sociālās korekcijas izglītības iestādē – piemērošanu, minētā lēmuma izpildi atliek līdz ārkārtējās situācijas atcelšanai;"**  *Pamatojums – Lai nodrošinātu nepārtrauktu jaunu nodarbināto iesaisti notikumu likvidēšanā darbam riska un bīstamās zonās.*  **“4.4. Pārtraukt visu veidu izglītības procesu klātienes formā ārpus izglītības iestādēm, tai skaitā pārtraukt visu kultūrizglītības un sporta profesionālās ievirzes un interešu izglītības programmu mācību procesu (treniņu, sacensību un mēģinājumu norisi), kā arī slēgto (telpās) sporta norišu vietu un bērnu nometņu darbību;”**  *Pamatojums - Tiek precizēta informācija attiecībā uz sporta norises pārtraukšanu.*  **“4.5. neatkarīgi no apmeklētāju skaita atcelt un aizliegt visus sabiedrībai publiski pieejamos svētku, piemiņas, izklaides, kultūras, sporta un atpūtas pasākumus (tai skaitā sporta klubos, naktsklubos, diskotēkās), sapulces, gājienus un piketus (atbilstoši likumā "Par sapulcēm, gājieniem un piketiem" minētajām definīcijām), reliģiskās darbības, kas veicamas pulcējoties. Ierobežot neorganizētu pulcēšanos kultūras, izklaides, atpūtas, ārpus telpu sporta un reliģisko norišu vietās, ja tajās vienlaikus pulcējas vairāk par 50 cilvēkiem. Noteikt, ka kultūras, izklaides, ārpus telpu sporta un citas atpūtas vietas darbu uzsāk ne agrāk kā plkst. 8.00 un beidz ne vēlāk kā plkst. 23.00;”**  *Pamatojums - Minētās tiesību normas paredz aizliegt sporta klubu darbību, ņemot vērā Slimību profilakses un kontroles centra rīcībā esošu informāciju par epidemioloģisko situāciju ar Covid-19 sporta klubos. Tāpat precizēta informācija attiecībā uz sporta norises pārtraukšanu.*  **“4.13. atļaut valsts un pašvaldību ārstniecības iestādēs, kuras sniedz stacionāros veselības aprūpes pakalpojumus, kā arī Neatliekamās medicīniskās palīdzības dienestā nodarbinātajiem, Veselības ministrijas, Slimību profilakses un kontroles centra, Valsts ieņēmumu dienesta, Nacionālā veselības dienesta, Aizsardzības ministrijas resora, Izglītības un zinātnes ministrijas resora, Iekšlietu ministrijas resora un Ārlietu ministrijas ierēdņiem un darbiniekiem noteikt tādu virsstundu darba laiku, kas pārsniedz Darba likumā un Ārstniecības likuma 53.1 panta otrajā daļā noteikto maksimālo virsstundu laiku, bet nepārsniedz 60 stundas nedēļā. Šajā punktā minētajos gadījumos nav attiecināmi Darba likuma 136.panta ceturtās daļas noteikumi. Veselības ministrijai, Finanšu ministrijai, Aizsardzības ministrijai, Izglītības un zinātnes ministrijai, Iekšlietu ministrijai un Ārlietu ministrijai virsstundu darba apmaksai nepieciešamos papildu finanšu līdzekļus pieprasīt no valsts budžeta programmas "Līdzekļi neparedzētiem gadījumiem";”**  *Pamatojums – Lai nebūtu nepieciešama DL 136.p. ceturtā daļā minētā Valsts darba inspekcijas atļauja;*  *Lai nodrošinātu ārstniecības pieejamību un ārstniecības personu virsstundu darbu, bet kas nepārsniedz 60 stundas nedēļā nepieciešams neattiecināt Ārstniecības likuma 53.1 panta otro daļu.*  **“4.14. atļaut valsts kapitālsabiedrībām, stacionārajām ārstniecības iestādēm, Neatliekamās medicīniskās palīdzības dienestam, Nacionālajam veselības dienestam, Nodrošinājuma valsts aģentūrai, Valsts policijai, Valsts ugunsdzēsības un glābšanas dienestam, Valsts robežsardzei, Iekšlietu ministrijas Informācijas centram, Ieslodzījuma vietu pārvaldei, Valsts probācijas dienestam, Valsts zemes dienestam, Iekšlietu ministrijas Pilsonības un migrācijas lietu pārvaldei, Valsts kancelejai, Slimību profilakses un kontroles centram, Valsts ieņēmumu dienestam, Ārlietu ministrijai, Izglītības un zinātnes ministrijas resoram, Tiesu administrācijai, sociālo pakalpojumu sniedzējiem, kuri nodrošina izmitināšanu, aprūpi un uzraudzību un Aizsardzības ministrijas resoram nepiemērot Publisko iepirkumu likumu iegādēm (precēm un pakalpojumiem), kas nepieciešamas Covid-19 uzliesmojuma izplatības ierobežošanai, ārstniecībai un attiecīgo pasākumu organizēšanai, kā arī attālinātā mācību procesa nodrošināšanai. Ministrijām veikt papildu finanšu līdzekļu uzskaiti, kas nepieciešami izdevumu segšanai par minētajām iegādēm, un pieprasīt tos no valsts budžeta programmas "Līdzekļi neparedzētiem gadījumiem;”**  *Pamatojums (Tiesu administrācijas iekļaušanai) – Lai nodrošinātu rajonu (pilsētu) tiesu un apgabaltiesu administratīvo darbu, veiktu neplānotus un ārkārtējās situācijas ietvaros nepieciešamos pasākumus Covid-19 uzliesmojuma izplatības ierobežošanai un attiecīgo pasākumu organizēšanai, nepieciešams atļaut Tiesu administrācijai nepiemērot Publisko iepirkumu likumu iegādēm (precēm un pakalpojumiem) un Tiesu administrācijai veikt papildu finanšu līdzekļu uzskaiti, kas nepieciešami izdevumu segšanai par minētajām iegādēm, un pieprasīt tos no valsts budžeta programmas "Līdzekļi neparedzētiem gadījumiem. Tiesu administrācija jau ir iegādājusies un plāno iegādāties papildus darba aizsardzības līdzekļu, lai nodrošinātu rajona (pilsētu) tiesu un apgabaltiesu darbu, kas summāri pārsniegs Publisko iepirkumu likumā noteikto ierobežojumus.*  *Pamatojums (“sociālo pakalpojumu sniedzējiem, kuri nodrošina izmitināšanu, aprūpi un uzraudzību” iekļaušanai) - Sakarā ar to, ka šobrīd piegādātāji dažādu apstākļu dēļ nevar izpildīt ar iepirkuma rezultātā noslēgto līgumu uzņemtās saistības pret valsts ilgstošas sociālās aprūpes un sociālās rehabilitācijas institūcijām, ir apdraudēta regulāra pārtikas preču (tai skaitā speciālie maisījumi bērniem vai diētiskie produkti) vai ēdināšanas, medikamentu, higiēnas līdzekļu piegāde, u.c. Līdz ar to, lai nodrošinātu nepārtrauktu preču un pakalpojumu pieejamību, neapdraudot šajās institūcijās dzīvojošo personu ar hroniskām saslimšanām veselību un dzīvību koronavīrusa izraisītās infekcijas COVID-19 pandēmijas laikā, ir nepieciešama iespēja iegādāties preces un pakalpojumus, nepiemērojot iepirkuma procedūru.*  *Vienlaikus saistībā ar augsto COVID-19 izplatības risku ilgstošas sociālās aprūpes un sociālās rehabilitācijas institūcijās, kā arī citās institūcijās, kurās tiek sniegti sociālie pakalpojumi ar izmitināšanu, aprūpi un uzraudzību, ir radusies nepieciešamība iegādāties tādas preces (piemēram, sejas maskas, respiratori, aizsargbrilles, dezinfekcijas līdzekļi, un ar drošības nodrošināšanu saistītās preces (piemēram trauksmes pogas), pēc kurām iepriekš nebija nepieciešamības.*  **“4.16. ar 2020. gada 17. martu atcelt starptautiskos pasažieru pārvadājumus caur lidostām, ostām, ar autobusiem un dzelzceļa transportu, izņemot pasažieru pārvadājumus ar valsts gaisa kuģiem un militāro transportu. Satiksmes ministram atļaut izdarīt izņēmumus attiecībā uz starptautisko pasažieru pārvadājumu, kas tiek veikti repatriācijas nolūkā vai valsts interešu nodrošināšanai, izpildi. Satiksmes ministrs pieņem lēmumu pēc attiecīga pieprasījuma saņemšanas;”**  *Paskaidrojums - Ārkārtējas situācijas ietvaros lidostā “Rīga” tiek organizēti pasažieru pārvadājumi gan uz ne-Šengenas, gan uz Šengenas valstīm. Valsts robežsardze robežpārbaudes ietvaros veic pasākumus, lai nodrošinātu MK Rīkojuma Nr.103 prasību stingru izpildi attiecībā uz ārējās robežas šķērsošanu. Minētie pasākumi tiek nodrošināti tikai pārvadājumiem no/uz ne Šengenas reisiem.*  *Jāatzīmē, ka pārvadājumu pieteikumi tiek izsniegti uz vairākiem reisiem starp Eiropas Savienības valstīm. Subjektu atbildība repatriācijas nosacījumiem faktiski ir pārvadātāja atbildība, jo robežpārbaude šiem reisiem netiek veikta. Tādējādi pārvadātājam pirms braukšanas dokumenta (biļetes) pārdošanas ir jāveic virkni pasākumu, lai nodrošinātu MK Rīkojuma Nr.103 prasību ievērošanu.*  *Sociālajos tīklos tika konstatēti vairāki paziņojumi par aviobiļešu pārdošanu uz Eiropas Savienības valstīm, nenorādot uz noteiktajiem pārvietošanās ierobežojumiem. Faktiski pastāv riski, ka pārvadājuma ietvaros tiek veikts pasažieru pārvadājums ne tikai repatriācijas ietvaros. Valsts robežsardzē ar iesniegumiem bija vērsušies atsevišķi komersanti, kuri vēlējās savus darbiniekus pārvietot uz kādu no Eiropas Savienības valstīm konkrētu darbu nodrošināšanai, kas nav saistīts ar repatriāciju.*  *Uzskatām, ka pārvadātājam, satiksmes ministram iesniedzot pieteikumu veikt pasažieru pārvadājumu, ir jāapņemas nodrošināt pārvadājumu tikai repatriācijas nolūkos vai valsts interešu nodrošināšanai. Minētais ir jāiekļauj arī izsniegtajā atļaujā*  **“4.20. atļaut ārvalstu diplomātiem, kas strādā Latvijā, kā arī personām, kas ierodas Latvijā humānu apsvērumu dēļ un valsts interešu nodrošināšanai, ieceļot Latvijas Republikā un izceļot no Latvijas Republikas, šķērsojot šā rīkojuma 4.17.punktā noteiktās robežšķērsošanas vietas un 4.16.punktā minētajos izņēmuma veidos.”**  *\* 4.16.punktā minētie izņēmumi ir pasažieru pārvadājumi ar valsts gaisa kuģiem un militāro transportu.*  **“4.22.1 Ekonomikas ministrijai  sadarbībā ar Zemkopības ministriju un ēdināšanas jomas pārstāvjiem sagatavot un ekonomikas ministram apstiprināt pasākumus sociālās distancēšanās nodrošināšanai sabiedriskās ēdināšanas vietās;”**  *Pamatojums - Minētā tiesību norma nodrošinās sociālās distancēšanās pasākumu ieviešanu, tādējādi īstenojot epidemioloģiskās drošības pasākumus un Covid-19 izplatības ierobežošanu.*  **“4.22.2 Veselības ministrijai sadarbībā ar attiecīgās jomas pārstāvjiem sagatavot un veselības ministram apstiprināt pasākumus tetovēšanas, pīrsinga un skaistumkopšanas pakalpojumu sniedzējiem sociālās distancēšanās nodrošināšanai. Epidemioloģiskās uzraudzības nodrošināšanai, tetovēšanas, pīrsinga un skaistumkopšanas pakalpojumu sniedzējiem saglabāt šādu informāciju par klientu – vārds, uzvārds, tālrunis;”**  *Pamatojums - Minētā tiesību norma ļaus nodrošināt, ka personas lielā daudzumā vienā laika periodā neatrastos vienā iestādē (piemēram, pieraksti pie speciālistiem), kā arī nepieciešamības gadījumā epidemioloģiskās izmeklēšanas veikšanai būtu pieejama nepieciešamā informācija kontaktpersonu apzināšanai.*  **“4.22.3 atļaut visos tirdzniecības centros brīvdienās un svētku dienās darboties tikai pārtikas veikaliem, aptiekām (t.sk. veterinārajām aptiekām), dzīvnieku barības veikaliem, higiēnas preču veikaliem un dārzkopības preču veikaliem;”**  *Pamatojums - Minētā tiesību norma nodrošinās mazāku pulcēšanās iespējamību un nodrošinās Covid-19 infekcijas izplatības ierobežošanu.*  **“4.37. Satiksmes ministrijai sagatavot un satiksmes ministram apstiprināt pasākumus, lai samazinātu personu skaitu sabiedriskajā transportā, tādējādi nodrošinot sociālo distancēšanos. Vienlaicīgi nodrošinot iespēju personām nokļūt darbā;”**  *Pamatojums - Ņemot vērā to, ka vīruss izplatās no cilvēka uz cilvēku un sabiedriskais transports ir slēgta vide, kurā personas atrodas nelielā distancē tuvu viena otrai. Būtu nepieciešams ierobežot mikroautobusu izmantošanu, samazinot pasažieru skaitu.*  **“4.38. Saņemot Valsts ugunsdzēsības un glābšanas dienesta paziņojumu par sabiedrības informēšanu ārkārtējās situācijas laikā, mobilo sakaru operators tehnisko iespēju robežās pēc iespējas ātrāk nosūta īsziņā saviem sakaru lietotājiem un abonentiem Valsts ugunsdzēsības un glābšanas dienesta sagatavoto informāciju par nepieciešamo rīcību ārkārtējā situācijā. Izpildot šī apakšpunkta norādīto uzdevumu, mobilo sakaru operators apstrādā elektronisko sakaru lietotāju un abonentu atrašanās vietas un citus personas datus.”**  *Pamatojums - Katastrofas vai to draudu gadījumā pastāv nepieciešamība izmantot mūsdienīgu un pēc iespējas efektīvāku sabiedrības informēšanas risinājumu. Ņemot vērā, ka 98% sabiedrības izmanto mobilos telefonu, tad īsziņu risinājums ir vispiemērotākais veids kā Valsts ugunsdzēsības un glābšanas dienests var nogādāt vienotu informāciju sabiedrībai par nepieciešamo rīcību.*  **“4.39. attiecībā uz transportlīdzekļu vadīšanas darba un atpūtas laiku noteikt, ka:**  **4.39.1. ikdienas transportlīdzekļu vadīšanas laikposms nedrīkst pārsniegt 11 stundas (esošo deviņu stundu vietā);**  **4.39.2. iknedēļas transportlīdzekļa vadīšanas laikposms nepārsniedz 60 stundas (esošo 56 stundu vietā);**  **4.39.3. kopējais uzkrātais transportlīdzekļa vadīšanas laikposms divu secīgu nedēļu laikā nepārsniedz 96 stundas (esošo 90 stundu vietā);**  **4.39.4. pēc piecarpus stundu vietā transportlīdzekļa vadīšanas stundām (esošo četrarpus stundu vietā) transportlīdzekļa vadītājs ņem vismaz 45 minūšu pārtraukumu, izņemot gadījumu, ja viņš sāk atpūtas laikposmu;**  **4.39.5 45 stundu regulāro iknedēļas atpūtu var saīsināt līdz 24 stundām, neprasot to kompensēt;”**  *Pamatojums - ZM priekšlikums risināt jautājumu ar autopārvadātāju darba un atpūtas laika noteikšanu - tāpēc ņemot vērā, ka ar Ministru kabineta 2020. gada 12. marta rīkojuma Nr. 103 "Par ārkārtējās situācijas izsludināšanu" Latvijā ir izsludināta ārkārtējā situācija, kā arī apstākļus, ka vairākas Eiropas Savienības dalībvalstis noteikušas ierobežojumus uz tās robežām, kas būtiski kavē starpvalstu kravas pārvadājumus veicamas izmaiņas autopārvadātāju darba un atpūtais laika nosacījumos. Izmaiņas autopārvadātāju darba un atpūtas laika nosacījumos SM notificēs EK.*  **“4.42. vides normatīvajos aktos noteikto sabiedrisko apspriešanu organizēt neklātienes formā (attālināti). Dabas resursu ieguves veicējam, piesārņojošās darbības operatoram, paredzētās darbības ierosinātājam vai plānošanas dokumenta vides pārskata izstrādātājam nepieciešams sagatavot video prezentāciju par piesārņojošo darbību (tai skaitā tās būtiskām izmaiņām), paredzēto darbību vai plānošanas dokumenta vides pārskatu, un attiecīgi ievietot to savā un vietējās pašvaldības tīmekļvietnē. Neklātienes sanāksmes notiek ne mazāk kā piecas darbdienas, kuru laikā ieinteresētās puses var sūtīt jautājumus un saņemt atbildes dabas resursu ieguves veicēja, piesārņojošās darbības operatora, paredzētās darbības ierosinātāja vai plānošanas dokumenta vides pārskata izstrādātāja norādītajā e-pasta adresē;”**  *Pamatojums - Ņemot vērā valstī izsludināto ārkārtas situāciju saistībā ar Covid-19 pandēmiju, ir problemātiski noorganizēt klātienes sabiedriskās (publiskās) apspriešanas sanāksmes, jo tajās var piedalīties plašs sabiedrības pārstāvju loks (tai skaitā, riska grupu cilvēki). Līdz ar to ir nepieciešams risinājums sabiedrības iesaistei citā formā, kas nodrošina iespēju iepazīties ar informāciju par piesārņojošo darbību (tās būtiskām izmaiņām), paredzēto darbību vai plānošanas dokumentu, uzdot jautājumus un saņemt atbildes. Regulējums attiecas uz Ministru kabineta 2010.gada 30.novembra noteikumiem Nr.1082 "Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai", Ministru kabineta 2015.gada 13.janvāra noteikumiem Nr. 18 "Kārtība, kādā novērtē paredzētās darbības ietekmi uz vidi un akceptē paredzēto darbību", Ministru kabineta 2004.gada 23.marta noteikumiem Nr.157 "Kārtība, kādā veicams ietekmes uz vidi stratēģiskais novērtējums" un Ministru kabineta 2011.gada 19.aprīļa noteikumiem Nr.300 "Kārtība, kādā novērtējama ietekme uz Eiropas nozīmes īpaši aizsargājamo dabas teritoriju (Natura 2000)".*  **“4.43. noteikt, ka no teritorijas attīstības plānošanas normatīvajiem aktiem izrietošo un līdz 2020. gada 23.martam uzsākto sabiedrisko vai publisko apspriešanu termiņos netiek ieskaitīts laiks, kad valsts teritorija ir spēkā ārkārtējā situācija;”**  *Pamatojums - Ņemot vērā, ka šobrīd atbilstoši teritorijas attīstības plānošanas normatīvajiem aktiem ir uzsāktas sabiedriskās vai publiskās apspriešanas, tad nepieciešams noteikt, ka to norises termiņos netiek ieskaitīts laiks, kamēr valsts teritorijā ir spēkā ārkārtējā situācija.*  **“4.44. īpaši aizsargājamo dabas teritoriju dabas aizsardzības plānu izstrādātājiem atbilstoši Ministru kabineta 2007. gada 9. oktobra noteikumiem Nr.686 "Noteikumi par īpaši aizsargājamās dabas teritorijas dabas aizsardzības plāna saturu un izstrādes kārtību" atcelt vai atlikt sabiedriskās apspriešanas sanāksmes klātienē.”**  *Pamatojums- saskaņā Ministru kabineta 2007. gada 9. oktobra noteikumiem Nr.686 "Noteikumi par īpaši aizsargājamās dabas teritorijas dabas aizsardzības plāna saturu un izstrādes kārtību" īpaši aizsargājamo dabas teritoriju dabas aizsardzības plāna izstrādātājs rīko sabiedriskās apspriešanas sanāksmi šajos noteikumos noteiktajā termiņā. Šādās sanāksmēs var piedalīties jebkurš sabiedrības pārstāvis un tajās var pulcēties liels skaits cilvēku, līdz ar to minētās sanāksmes klātienē nepieciešams atcelt vai atlikt līdz ārkārtējās situācijas beigām."* |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts ugunsdzēsības un glābšanas dienests, Aizsardzības ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **II. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar vai izdevumus paredzēts segt no valsts budžeta programmas 02.00.00 „Līdzekļi neparedzētiem gadījumiem” atbilstoši faktiskajām izmaksām. Izdevumu apmērs sadalījumā pa izdevumu veidiem var tikt precizēts atkarībā no valsts iepirkuma rezultātiem un faktiskajām transportēšanas izmaksām. Paredzams, ka papildu izdevumi no valsts budžeta programmas 02.00.00 „Līdzekļi neparedzētiem gadījumiem” būs nepieciešami 2020. gadā. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ugunsdzēsības un glābšanas dienests, Iekšlietu ministrija, Veselības ministrija, Ekonomikas ministrija, Tieslietu Ministrija, Finanšu Ministrija, Zemkopības Ministrija, Izglītības Ministrija, Aizsardzības ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Iekšlietu ministrs Sandis Ģirģens

Vīza: valsts sekretārs Dimitrijs Trofimovs